Lectio Divina

*fuq il-Vanġelu tal-Ħadd*

31 Ħadd ta’ Matul is-Sena

Sena B

Mk 12:28b-34

F’dak iż-żmien,

Din is-silta nsibuha f’dak li nistgħu nsejħulu “l-kapitlu tad-disputi” (*Mk* 11:27-12: 44) li Ġesù jkollu ma’ diversi esponenti tal-Ġudajiżmu wara d-daħla messjanika tiegħu f’Ġerusalemm (*Mk* 11:1-11). Dawn id-disputi jagħlqu l-ministeru pubbliku tal-predikazzjoni u t-tagħlim ta’ Ġesù, hekk kif wara d-diskors tiegħu jiġi limitat għaċ-ċirku ristrett tad-dixxipli tiegħu (cfr *Mk* 13:1). Fil-kuntest aktar immedjat tas-silta, Ġesù kien daħal f’kontroversja mal-qassisin il-kbar, il-kittieba u x-xjuħ fuq is-setgħa tiegħu (*Mk* 12:1-12), mal-Fariżej u l-Erodjani dwar il-ħlas tat-taxxi lill-okkupanti Rumani (*Mk* 12:13-17), u mas-Sadduċej dwar il-qawmien mill-imwiet (*Mk* 12:18-27). Il-kittieb jersaq lejn Ġesù wara li «semagħhom jitlewmu bejniethom, u, meta ra kemm Ġesù kien weġibhom tajjeb» (*Mk* 12:28a). Minkejja l-kuntest ta’ kontroversja u oppożizzjoni dejjem aktar tiħrax kontra Ġesù, dawn ukoll huma mumenti ta’ predikazzjoni fejn il-Kelma toħloq mhux biss reazzjonijiet ta’ rifjut imma anke ta’ disponibilità u tfittxija (cfr *2Tim* 4:2).

wieħed mill-kittieba resaq fuq Ġesù u staqsieh:

Il-kittieb f’*Mk* jidher raġel onest, seren, għaqli, razzjonali, li għandu għatx ġenwin għall-verità, differenti minn dak ta’ *Mt* u *Lq* li għandu l-intenzjoni li “jonsob” (iġarrab) lil Ġesù (cfr *Mt* 22:34-40; *Lq* 10:25-28). Dan jidher anke mill-mod kif jiżviluppa d-djalogu ta’ bejniethom, imbiegħed minn toni ta’ kontroversja. Għandna hawn ix-xbieha tad-djalogu ta’ bejn l-Imgħallem u d-dixxiplu tiegħu, fejn hemm relazzjoni ta’ fiduċja u apertura biex wieħed *jistaqsi*, *jisma’,* u *jitgħallem* ħalli jagħraf il-verità dwar kif jogħġob lil Alla, u hekk jidħol fi proċess li fih id-dixxiplu jibqa’ *umli* biex jitgħallem mingħand il-«Verità» (*Ġw* 14:6) u jikber fix-xebh/fl-identifikazzjoni miegħu: «Id-dixxiplu m’huwiex aqwa mill-imgħallem tiegħu; imma kull min itemm it-taħriġ tiegħu jsir bħall-imgħallem tiegħu» (*Lq* 6:40). “*As I have already noted, today’s gospel (Lk 6:39-42) is providential, for Jesus himself refers to the “master-disciple” relationship. It goes without saying that Jesus does not have the academic milieu in mind but, nevertheless, the way he envisages the relationship between the master and the disciple can shed some light on the master-disciple relationship within the academical milieu. When Jesus argues that “a disciple is no more than the master; but each one, who is well prepared, will be like his teacher”, he is considering this relationship as implying both a dissimilarity and a similarity. The master and the disciple remain two distinct figures, different from one another. Indeed, there is a clear hierarchy; the disciple is never identifiable with the master, or even worse, greater than his master. The former remains subordinated to the latter. However, Jesus also adds that, to a certain extent, when the disciple is well prepared, he may acquire a certain similarity to his master. One could say that Jesus is avoiding two risks: that of identification and that of radical difference or radical unrelatedness. In fact, he neither fully identifies the disciple with the master nor does he install an unbridgeable hiatus between the two. This means that the disciple is neither the identical copy of his master, parroting his thoughts and ideas, nor is he completely unrelated to his master. Rather, he finds himself in a relationship that implies both a similarity and a dissimilarity. Indeed, between the risks of identification and complete unrelatedness, Jesus opts for the middle road, the analogical way: between the disciple and his master, there is a certain similarity within a certain dissimilarity.”* (Mario Card. Grech, *Homily* 10 Sep 2021).

«Liema wieħed fost il-kmandamenti kollha huwa l-ewwel?»

Il-mistoqsija tal-kittieb kienet tirrifletti t-tħassib fost il-Lhud devoti u osservanti li jagħtu ġerarkija u jkollhom orjentament qalb il-bosta kmandamenti u preċetti li kellhom, li kienu jammontaw għal 613, 365 projbittivi (daqs il-ġranet tas-sena), u 248 pożittivi (daqs kemm kienu jaħsbu li kien in-numru ta’ membri fil-ġisem tal-bniedem). Il-Liġi kellha l-għan li l-bniedem ifittex *dejjem* u *kollu kemm hu* li jwettaq ir-rieda ta’ Alla, imma l-bosta interpretazzjonijiet u applikazzjonijiet, flimkien mad-diversi disputi akkademiċi-reliġjużi fuq il-grad u l-gravità tal-preċetti, kienet qed tispiċċa xxekkel aktar milli tħaffef il-mixja tal-bniedem ġust. Infatti din il-mistoqsija tagħmel eku għal mistoqsijiet simili li nsibu fit-tagħlim tar-rabbini tal-epoka ta’ Ġesù. Hekk fit-Talmud Babiloniż (Shabbat 31a) naqraw: “*On another occasion it happened that a certain heathen came before Shammai and said to him, 'Make me a proselyte, on condition that you teach me the whole Torah while I stand on one foot.' Thereupon he repulsed him with the builder's cubit which was in his hand. When he went before Hillel, he said to him, 'What is hateful to you, do not to your neighbour: that is the whole Torah, while the rest is the commentary thereof; go and learn it.'”.* It-tweġiba tar-rabbi Hillel tagħmel eku għar-“regola tad-deheb” li jsemmi Ġesù fil-Vanġelu (cfr *Mt* 7:12; *Lq* 6:31; ara wkoll *Tob* 4:15), u tagħmel parti minn kurrent ta’ tagħlim rabbiniku li kien iqiegħed l-imħabba tal-proxxmu msemmija f’*Lev* 19:18 bħala l-prinċipju l-kbir u ġenerali tal-Liġi kollha (hekk isostnu kemm Hillel, kif ukoll ir-rabbi Akiva [cfr *Bereishit Rabbah* 24:7]). Il-mistoqsija tal-kittieb hi għalhekk waħda *attwali* u *importanti* għax tittratta kwistjoni essenzjali għall-ħajja tal-fidi u għat-twettiq tar-rieda ta’ Alla, dwar liema hu l-kmandament li jiġbor u jagħti orjentament lill-kmandamenti «kollha».

Ġesù wieġbu: «L-ewwel wieħed huwa dan: Isma’ Iżrael! Il-Mulej, Alla tagħna, Mulej wieħed hu,

Ġesù jqiegħed is-*smigħ* bħala l-ewwel imperattiv, il-kundizzjoni indispensabbli ħalli wieħed jidħol f’relazzjoni ma’ Alla u jħares il-kelma tiegħu. It-tweġiba ta’ Ġesù hija t-talba tas-*Shema* li l-Lhud jgħidu darbtejn kuljum, fil-bidu u fit-tmiem tal-ġurnata, u li tiġbor l-istqarrija tal-fidi f’Alla wieħed (cfr *Dt* 6:4-9), ir-retribuzzjoni tal-barka fuq min josserva l-kmandamenti ta’ Alla jew tal-kastig għal min idur lejn allat oħra (cfr *Dt* 11:13-21), u li jdendlu ġmiemem fit-truf tal-imnatar tagħhom biex jiftakru l-preċetti tal-Mulej (cfr *Num* 15:37). It-talba tas-*Shema* miktuba fuq skroll żgħir titqiegħed f’ċilindru tal-metall li jitwaħħal mal-ġenb tal-bieb (*mezuzah*) biex il-Lhudi jiftakar fil-kmandament ta’ Alla fid-dħul u l-ħruġ tiegħu (cfr *Dt* 6:9; 11:20). Fl-Ebrajk, is-*smigħ* ifisser *ubbidjenza* (anke fil-Malti): huwa l-atteġġjament ta’ min lest ikun imdawwal, istruwit, iggwidat, ta’ min jagħżel li bħal skjav “jittaqbulu widnejh” (cfr *Eż* 21:6) biex jisma’ lil Sidu: «Int ma titgħaxxaqx b’sagrifiċċji u offerti; imma widnejja inti ftaħtli [...] Imbagħad jien għedt: “Hawn jien, ġej. Fil-bidu tal-ktieb hemm miktub fuqi li nagħmel ir-rieda tiegħek. Alla tiegħi, dan jogħġobni; il-liġi tiegħek ġewwa qalbi» (*S* 40:7-9). F’*Mk*, qabel l-amar biex wieħed iħobb lil Alla,insibu l-premessa fuq l-*uniċità* ta’ Alla bħala l-Mulej assolut: dan hu n-nukleju tal-fidi-fedeltà li tiżviluppa mill-intervent ta’ Alla fl-istorja, fejn jgħarraf lilu nnifsu bħala l-uniku Sid tal-Poplu li hu għażel minn fost il-popli kollha sabiex ikun il-Poplu tiegħu. Il-fidi hija possibli f’kuntest ta’ relazzjoni, ta’ djalogu-komunikazzjoni, fejn Alla jikkomunika lilu nnifsu lill-bniedem (permezz tal-għemejjel tiegħu ta’ salvazzjoni, ta’ ħolqien, ta’ fidwa) u l-bniedem iwieġeb lil Alla (cfr *Mt* 19:17; *Ġw* 5:44; *Rum* 3:29-30; *1Kor* 8:4.6; *Gal* 3:20; *Ġak* 2:19).

u int għandek tħobb lill-Mulej, Alla tiegħek, b’qalbek kollha, b’ruħek kollha, b’moħħok kollu, u bil-qawwa tiegħek kollha.

L-imħabba lejn Alla trid toħroġ mill-bniedem sħiħ, mit-totalità kollha tiegħu: tmiss il-fakultajiet kollha tiegħu: l-intelliġenza li tgħarbel u tagħżel (il-qalb = «καρδία»; tr. *kardía*), il-ħajja interjuri tiegħu (ir-ruħ: «ψυχή» tr. *psychḗ*), il-kapaċità li jirrifletti u jirraġuna (il-moħħ: «διάνοια» tr. *dianoia*), u l-enerġija u l-azzjonijiet tiegħu (il-qawwa: «ἰσχύς», tr. *ischýs*). Għax din l-imħabba ta’ Alla hija sħiħa, allura meta l-bniedem jilqagħha tħaddnu b’mod sħiħ u titolbu biex iwieġeb għaliha b’ħajtu kollha: “Huwa l-Missier li tana l-ħajja u jħobbna tant. Meta nkunu lqajnieh u ma nibqgħux naħsbu ħajjitna mingħajru, tgħib id-diqa tas-solitudni (ara Salm 139:7). U jekk ma noħolqux iktar distanzi bejnna u bejn Alla, u ngħixu fil-preżenza tiegħu, nistgħu nħalluh jgħarbel lil qlubna biex jara humiex fit-triq it-tajba (ara Salm 139:23-24). Hekk nagħrfu r-rieda perfetta u kollha mħabba tal-Mulej (ara Rum 12:1-2) u nħallu lilu jagħġinna bħal fuħħar (ara Iż 29:16).” (*Gaudete et exsultate* 51).

U t-tieni hu dan: Ħobb lil għajrek bħalek innifsek. Ma hemmx kmandament ieħor akbar minn dawn».

L-imħabba lejn il-proxxmu hija «t-tieni» fis-sens li l-ewwel kmanadament għandu preċedenza teoloġika għax huwa l-pedament tat-tieni (cfr *1Ġw* 4:21). Min-naħa l-oħra, il-preċett tal-imħabba lejn il-proxxmu (*Lev* 19:18) għandu l-preċedenza kronoloġika u eżistenzjali: «Għax min ma jħobbx lil ħuh li jara, kif jista’ jħobb lil Alla li hu qatt ma rah?» (*1 Ġw* 4:20). F’*Mk* iż-żewġ kmandamenti huma magħquda f’*wieħed* (f’*Mt* 22:39jgħid li «t-tieni wieħed jixbhu»): huma parti mill-istess realtà tal-imħabba li ma jistgħux jinfirdu minn xulxin għax it-triq biex tħobb lil Alla hija dik li tħobb fil-konkret lill-proxxmu tiegħek u hekk issir tixbah lil Alla li tħobb: “Mela erfa’ l-piż ta’ dak li inti miexi miegħu, jekk trid tasal għand dak li tixtieq tibqa’ miegħu” (Santu Wistin, *Tract. in Ioan.* 17:9; cfr *Rum* 13:8-10; *Gal* 5:14; *Ġak* 2:8).

Qallu l-kittieb: «Sewwa qiegħed tgħid, Mgħallem, għandek raġun tgħid li wieħed hemm, u li ma hemmx ieħor ħliefu. Iva, li tħobb lilu b’qalbek kollha, b’moħħok kollu, u bil-qawwa tiegħek kollha, u li tħobb lil għajrek bħalek innifsek, huwa aqwa minn kull sagrifiċċju tal-ħruq u mis-sagrifiċċji kollha.»

Jidher li l-kittieb jaqbel mat-tweġiba ta’ Ġesù u jtenni fi kliemu dak li jkun sema’ mingħandu. Din ir-ripetizzjoni hija wkoll l-interpretazzjoni li l-kittieb jagħti ta’ dak li jgħid Ġesù: hu jfisser li t-triq tal-imħabba lil Alla u lill-proxxmu hija dik li twassal biex il-bniedem jogħġob lil Alla għax tagħmel parti mill-kult interjuri li hu ħafna aqwa minn dak esterjuri, fi qbil mat-tradizzjoni Profetika (cfr *Ħos* 6:6; *Is* 1:11-17; *Għam* 5:22-24; *Prov* 21:3; *Sir* 25:2). Iżda f’din l-interpretazzjoni wieħed jista’ jara wkoll il-moħħ skematiku u razzjonali tal-kittieb li jipprova jdaħħal fil-kategoriji loġiċi tiegħu l-kliem ta’ Ġesù b’mod li dan it-tagħlim isir “regola” fl-astratt, miftum mill-għixien tal-esperjenza konkreta ta’ din ir-relazzjoni ta’ mħabba bejn Alla u l-bniedem (xi kummentaturi jaslu għal din il-konklużjoni xħin jinnutaw li l-kittieb minflok jirrepeti l-kelmiet ta’ Ġesù «ruħek» u «moħħok» juża’ terminu ieħor «σύνεσις» tr. *synesis*, li aktar jirreferi għall-kapaċità li tifhem il-kontenuti). Hu “l-effett tal-molla” ta’ min jaf ħafna *kontenuti* dwar Alla u kif għandha tkun il-qima awtentika lejh, ta’ min għandu fih *għatx għall-verità bħala konnoxxenza*, imma ma tantx juri disponibilità biex hu stess jiltaqa’ mal-Verità-Persuna ta’ Kristu f’relazzjoni li *kapaċi tikkonvolġih interjorment, tibdlu, tikkonvertih* u jillimita ruħu li jirrepetihom (jipprietkahom) lill-oħrajn.

Ġesu, meta rah kemm kien wieġeb bil-għaqal, qallu: «M’intix il-bogħod mis-Saltna ta’ Alla». U ħadd ma kellu l-ħila jistaqsih iżjed.

Minkejja d-diffikultà, Ġesù jara l-potenzjal u r-rieda tajba tal-kittieb sabiex jorjenta ħajtu fuq dak li tassew jogħġob lil Alla u jħabbarlu li jinsab fit-triq it-tajba biex jidħol fis-«Saltna ta’ Alla». Hu l-unika darba fis-Sinottiċi li nsibu lil Ġesù jfaħħar kittieb, f’kuntrast mal-kliem iebes li se jgħidilhom ftit wara (cfr *Mk* 12:38-40). Il-kmandament tal-imħabba lejn Alla u l-proxxmu mhux biss huwa d-damma tal-morali kollha imma huwa wkoll opportunità ġdida offruta lill-bniedem sabiex ikollu sehem mis-Saltna (cfr *Mk* 1:14). Il-ħila tal-bniedem li jħobb hija ġdida għax mgħejjuna u merfugħa (elevata) mill-grazzja tal-imħabba ta’ Kristu li fdiena u għalhekk il-kmandament il-ġdid isir proprju dan: «li tħobbu lil xulxin. *Bħalma ħabbejtkom jien,* hekk ukoll ħobbu intom lil xulxin» (*Ġw* 13:34). Għalhekk, is-sejħa li ssir lill-kittieb hija li jissokta jfittex u *jogħdos* aktar fl-għarfien ta’ Alla, fejn id-dawl tal-intellett iwassal dejjem aktar għall-konverżjoni tal-bniedem sħiħ: tal-qalb, tar-ruħ, tal-moħħ u tal-qawwa tiegħu kollha. Hija sejħa biex ikun dixxiplu li jimxi wara Ġesù u jagħmel minn ħajtu wkoll għotja ta’ mħabba għall-oħrajn hekk li tkun tassew offerta li togħġob lil Alla (cfr *Rum* 12:1; *1Kor* 13:1-3). “Xi tfisser magħmudija? Tfisser li tegħreq u mhux li tintrefa’ ’l fuq. Tegħreq fix-xewqat ta’ Alla, tegħreq fir-rieda ta’ Alla, tegħreq fil-Kelma tal-Vanġelu, fil-Kelma li nisimgħu. Inħallu lilha li tmexxina fil-ħajja, inħallu lilha ddawwalna, fid-deċiżjonijiet, fl-għażliet prattiċi tal-ħajja tagħna ta’ kuljum; b’mod speċjali aħna s-saċerdoti, fl-għażliet pastorali tagħna, fl-għażliet ta’ responsabbiltà li għandna. Tkun din il-Kelma li ddawwalna u xejn iktar; tkun hi l-magħmudija, fejn negħrqu fil-persuna ta’ Ġesù, u mhux nintrefgħu ’l fuq.” Isqof Anton Teuma, *Omelija* (17 Ottubru 2021).

Għar-riflessjoni

Qalb ir-ruxxmata ta’ preċetti u liġijiet, Ġesù jiftħilna triq fejn nistgħu nagħrfu żewġt uċuħ, dak tal-Missier u dak ta’ ħuna. Ma jagħtiniex żewġ formuli jew żewġ preċetti oħra. Jagħtina żewġt uċuħ, jew aħjar, wieħed biss, dak ta’ Alla li jilma f’ħafna oħrajn. Għax f’kull wieħed minn ħutna, speċjalment f’dak l-iżjed ċkejken, dgħajjef, bla ħadd min jaqbeż għalih u fil-bżonn, hemm preżenti l-istess xbieha ta’ Alla. Fil-fatt, bl-iskart ta’ din l-umanità vulnerabbli, fl-aħħar taż-żmien, il-Mulej għad isawwar l-aħħar opra tal-arti tiegħu. Għax “x’jibqa’, x’inhu dak li għandu valur fil-ħajja, liema għana ma jgħibx fix-xejn? Żgur li hemm tnejn: il-Mulej u l-proxxmu tagħna. Dawn iż-żewġ teżori ma jintemmux!”.

*Gaudete et exsultate* 61.